《次韵鲁直留别》
宋代·李之仪

南北二十年，短褐足尘垢。九仞未及泉，竭心恚地厚。

积翳开前山，月在山之颜。目断两黄鹄，梦寐长跻攀。

我饭苦多噎，见君遽出气。定有囊中药，痿人果知起。

枯槁洗朝露，咀嚼玉壶冰。蔓草岂自得，香发须高陵。

齰舌真有味，辨口空齿落。顿悟孺子歌，会当濯其浊。

允蹈固未见，能言人亦难。得微可齐语，引置庄岳间。

大路平如掌，仁者贵安宅。直弦为君弹，万里等寻尺。

何年纪渻子，相向犹木鸡。肝肺已自镂，土苴非所知。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。